Document ID: 32009L0051

ДИРЕКТИВА 2009/51/ЕО НА КОМИСИЯТА
от 25 май 2009 година
за изменение на Директива 91/414/ЕИО на Съвета по отношение на спецификацията на активното вещество никосулфурон
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1, втора алинея, второ тире от нея,
като има предвид, че:
(1)
След преглед, в който Обединеното кралство беше определено за докладваща държава-членка, с Директива 2008/40/ЕО на Комисията (2) активното вещество никосулфурон бе включено в приложение I към Директива 91/414/ЕИО. По отношение на чистотата в Директива 2008/40/ЕО се определя минимално ниво от 930 g/kg. Посоченото ниво бе прието въз основа на спецификацията, предоставена от заявителя.
(2)
Според обичайната практика обаче по отношение на чистотата и нивото на замърсявания, съдържащи се в активните вещества, минималното ниво на чистота се определя въз основа на спецификациите, изготвени от Организацията за земеделие и прехрана (ФАО) към ООН. В спецификацията на ФАО по отношение на никосулфурон (3) се определя минимална чистота от 910 g/kg. Посочената спецификация беше включена в доклада за оценка, който беше обект на партньорска проверка от страна на държавите-членки и Европейския орган за безопасност на храните (ЕОБХ) и бе предоставен на Комисията на 29 ноември 2007 г. под формата на научен доклад на ЕОБХ за никосулфурон (4). Въпреки че Общността има право да определя свое собствено ниво с оглед на защитата на общественото здраве, на здравето на животните и на околната среда, общата практика е да се използват нивата на ФАО. С цел да се позволи на други производители, които спазват определените от ФАО нива, да предлагат на пазара своите продукти, е необходимо спецификацията да се адаптира по съответния начин.
(3)
Поради това е оправдано минималната чистота за никосулфурон да бъде променена.
(4)
Тъй като съгласно член 2 от Директива 2008/40/ЕО от държавите-членки се изисква да прилагат разпоредбите за изпълнение на посочената директива от 1 юли 2009 г., изменената спецификация на никосулфурон също следва да се прилага от тази дата, без да се нарушават останалите срокове, определени в член 3 от Директива 2008/40/ЕО. Следователно настоящата директива следва да влезе в сила възможно най-скоро.
(5)
Поради това е целесъобразно Директива 91/414/ЕИО да бъде съответно изменена.
(6)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
На ред 176 (никосулфурон) от приложение I към Директива 91/414/ЕИО, в колона 4 (чистота) думите „930 g/kg“ се заменят с думите „910 g/kg“.
Член 2
Държавите-членки приемат и публикуват законовите, подзаконовите и нормативните разпоредби, необходими, за да се съобразят с настоящата директива, най-късно до 30 юни 2009 г. Те незабавно съобщават на Комисията текста на тези разпоредби и предоставят таблица на съответствието между тези разпоредби и настоящата директива.
Те прилагат тези разпоредби от 1 юли 2009 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 3
Настоящата директива влиза в сила в деня на публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 25 май 2009 година.

Labels: 7
3
6